กรมควบคุมโรค ยังไม่พบรายงานฝีดาษวานรในไทย จัดชั้นแค่โรคติดต่อเฝ้าระวัง
นพ.จักรรัฐ พิทยาวงศ์อานนท์ ผู้อำนวยการกองระบาดวิทยา กรมควบคุมโรค กล่าวถึงโรคฝีดาษวานร หรือฝีดาษลิง ว่า หลายปีที่ผ่านมามีการระบาดอยู่ในประเทศแถบแอฟริกา เดิมเป็นโรคในสัตว์ก่อนจะกลายเป็นโรคติดต่อจากสัตว์สู่คน และคนสู่คน มีอยู่ 2 สายพันธุ์คือ West African clade ที่อาการไม่รุนแรง อัตราป่วยตายอยู่ที่ร้อยละ 1 กับสายพันธุ์ Central African clade ที่รุนแรงกว่า 10 เท่า การติดจากคนสู่คนต้องสัมผัสใกล้ชิดมากๆ เช่น สัมผัสแผลผู้ป่วย โดนสารคัดหลั่งของผู้ป่วยโดยตรง หรือจับเสื้อผ้าที่เปื้อนสารคัดหลั่งผู้ป่วย และเนื่องจากหลายประเทศแถบยุโรปผ่อนคลายมาตรการ บางประเทศเริ่มไม่สวมหน้ากากอนามัย มีการรวมกลุ่มทำกิจกรรมสังสรรค์ใกล้ชิดกันมากๆ เลยทำให้มีการระบาดในแถบยุโรปช่วง 2-3 สัปดาห์ที่ผ่านมา อย่างไรก็ตาม จากการติดตามข้อมูลจนถึงปัจจุบัน มีรายงานแล้ว 257 ราย ใน 18 ประเทศ จากการวิเคราะห์ข้อมูลพบยังเป็นการติดในวงเฉพาะ กลุ่มคนทำงาน ช่วงอายุ 20-59 ปี ไม่ได้เป็นการติดในวงกว้างและยังพบเฉพาะสายพันธุ์ West African clade แสดงว่าตัวที่ระบาดในยุโรปยังเป็นตัวที่ไม่รุนแรง ส่วนใหญ่เจอจากการเดินกลับจากประเทศที่มีการติดเชื้อ สำหรับประเทศไทยยังไม่มีรายงานผู้ป่วยหรือผู้สงสัยโรคฝีดาษลิง แต่ยังมีความเสี่ยงในผู้ที่เดินทางมาจากประเทศที่พบการระบาด เช่น ไนจีเรีย สหราชอาณาจักร แคนนาดา สเปน โปรตุเกส กรมควบคุมโรคกำลังจัดทำร่างแนวทางการเฝ้าระวังโรคฝีดาษลิง สำหรับผู้ที่วางแผนเดินทางไปยุโรป เน้นย้ำให้ระวังกิจกรรมรวมกลุ่มคนจำนวนมาก ควรสวมหน้ากากอนามัย ล้างมือ เว้นระยะห่าง ผู้ป่วยคนใดมีอาการสงสัย คือมีไข้ ร่วมกับอาการอย่างใดอย่างหนึ่ง เช่น ปวดหัว ปวดหลัง เจ็บคอ ต่อมน้ำเหลืองโต พร้อมกับมีประวัติเดินทางมาจากประเทศเสี่ยง หรือไปร่วมงานกิจกรรมที่มีรายงานพบผู้ติดเชื้อในงานนั้น หรือเป็นผู้สัมผัสใกล้ชิดสัตว์ป่าที่มาจากประเทศแถบแอฟริกา หรือมีอาการตุ่มนูนชัดเจนและมีประวัติเชื่อมโยงการระบาด ให้รีบพบแพทย์และแจ้งสงสัยป่วยโรคฝีดาษลิงกรมควบคุมโรค ยังไม่จัดให้โรคฝีดาษลิง เป็นโรคติดต่ออันตราย แต่ให้เป็นโรคติดต่อเฝ้าระวัง เพราะแม้ผู้ป่วยส่วนใหญ่หายเองได้ แต่สามารถพบผู้ป่วยที่มีอาการรุนแรงและเสียชีวิตได้ โดยเฉพาะคนที่มีปัญหาสุขภาพอยู่เดิม เช่น ภูมิคุ้มกันบกพร่อง อาการรุนแรงที่สำคัญคือ ปอดอักเสบ เยื่อหุ้มสมองอักเสบ ติดเชื้อเข้ากระแสเลือด ติดเชื้อแบคทีเรียตามมา การติดเชื้อซ้ำซ้อน เป็นต้น